पिपल्स च्वाइस अवार्डको मनोनयन सार्वजनिक
नेपाल खेलकुद पत्रकार मञ्चले आइतबार एनएसजेएफ पल्सर स्पोर्ट्स अवार्ड २०७७ को पिपल्स च्वाइस विधामा परेका पाँच खेलाडीको नाम सार्वजनिक गरेको छ । मञ्चको छनोट समितिले यस विधामा टेबलटेनिसकी एलिना महर्जन, ब्याडमिन्टनका प्रिन्स दाहाल, क्रिकेटका कुशल भुर्तेल, एथलेटिक्सकी सन्तोषी श्रेष्ठ र फुटबलकी एन्जिला तुम्बापो सुब्बालाई मनोनयन गरेको हो ।
काठमाडौँ — नेपाल खेलकुद पत्रकार मञ्चले आइतबार एनएसजेएफ पल्सर स्पोर्ट्स अवार्ड २०७७ को पिपल्स च्वाइस विधामा परेका पाँच खेलाडीको नाम सार्वजनिक गरेको छ । मञ्चको छनोट समितिले यस विधामा टेबलटेनिसकी एलिना महर्जन, ब्याडमिन्टनका प्रिन्स दाहाल, क्रिकेटका कुशल भुर्तेल, एथलेटिक्सकी सन्तोषी श्रेष्ठ र फुटबलकी एन्जिला तुम्बापो सुब्बालाई मनोनयन गरेको हो ।मनोनयनमा परेको खेलाडीमध्ये विजेताको चयनका लागि आयोजक मञ्चका सदस्य, २७ खेलका प्रमुख प्रशिक्षक र समर्थकले मतदान गर्नेछन् । धेरै मत ल्याउने खेलाडीलाई चैत ८ गते कमलादीस्थित प्रज्ञा प्रतिष्ठानमा हुने अवार्ड कार्यक्रममा विजेता घोषित गरिनेछ । मनोनयनमा पर्ने खेलाडीलाई समर्थकले विद्युतीय भुक्तानी माध्यम ई–सेवामार्फत मतदान गर्न सक्नेछन् र समर्थकको ५० प्रतिशत मतभार हुनेछ ।त्यस्तै समर्थकले एनएसजेएफ पल्सर स्पोर्ट्स अवार्डको फेसबुक पेजमा गई मन पर्ने खेलाडीको तस्बिरमा लाइक गरेर पनि मत दिन सक्नेछन् । चैत ७ गते राति १२ बजेसम्म मतदान गर्न पाइनेछ । सामाजिक सञ्जाल फेसबुक पेजमा आएको लाइकको मतभार २५ प्रतिशत रहनेछ । त्यस्तै २७ खेलका प्रमुख प्रशिक्षक र खेल पत्रकारले दिने मतको मतभार समान १२.५ प्रतिशत हुनेछ ।मञ्चले यसअघि नै एनएसजेएफ पल्सर स्पोर्ट्स अवार्डको १८ औं संस्करणलाई दशक अवार्डका रूपमा खेलाडीलाई सम्मान गर्ने घोषणा गरिसकेको छ । अन्य विधामा दशक अवार्डबाट खेलाडी सम्मानित हुने भए पनि पिपल्स च्वाइसलाई नियमित अवार्डका रूपमा राखिएको छ । यसपटक पिपल्स च्वाइसबाहेक सर्वोत्कृष्ट दशक पुरुष खेलाडी, सर्वोत्कृष्ट दशक महिला खेलाडी, सर्वोत्कृष्ट दशक प्रशिक्षक हुनेछन् ।मनोनयनमा परेका खेलाडीमध्ये एलिना नेपाली टेबलटेनिसमा दोस्रो वरीयतासम्म पुगेकी महिला खेलाडी हुन् । उनले पछिल्ला दुई दक्षिण एसियाली खेलकुदमा लगातार कांस्य जितेकी थिइन् । प्रिन्स विश्व ब्याडमिन्टन जुनियर वरीयताका नम्बर वान खेलाडी हुन् । कुशल नेपाली क्रिकेटले आशा गरेका प्रतिभावान् खेलाडी हुन् ।उनी आईसीसी टी–२० वरीयतामा ३१ औं स्थानमा छन् र यो नेपाली खेलाडीको अहिलेसम्मकै उत्कृष्ट वरीयता हो । सन्तोषी एथलेटिक्सको मध्यम दूरीको दौडमा अब्बल धाविका हुन् । उनले १३ औं दक्षिण एसियाली खेलकुददेखि २०७८ को प्रधानसेनापति हाफ म्याराथनसम्म भाग लिएका सबै ९ प्रतियोगितामा स्वर्ण जितेकी छन् । एन्जिला राष्ट्रिय महिला फुटबल टिमकी पहिलो रोजाइकी गोलरक्षक हुन् । 